AUBERIVE   ( 2 )       Ar Gejadenn     da C ... ( va gwreg gentan , italianez-aostrianez a orin )            "   Piv oc'h ? Petra a rit aman ?  N'ho anavezan ket .  Ha koulskoude , a gav din , ho anavezout a ran  . "  Alain-Fournier ( 1886 - 1914 ) .    Diwar-benn Melizand , e-barzh "  Meaulnes Veur "       N'eo ket aes , er beure-man , steudan sifroù .   Setu pell'zo , milvedoù , e kavan ar vuhez-se enoeüs hag hir ...  Bepred ar memes tud en ur burev ken sioul hag ur bez .  Pennkonter on , pebezh gloar !  Pa sonjan ...  Hiziv , ne c'hellan ket tapout krog em sonjoù , pe gentoc'h derc'hel anezho , zoken .  C'hoant o deus , sur a-walc'h evidon , da vont da gantren war an toennoù lous ha gleborek , d'en em silan dre ar gwerennoù divoull evit distanan dindan skleurennoù glas un heol goanv o c'hoari toull-kuzh gant skeud ar c'houmoul du o vont e pilhoù .  N'on ket deuet mat aman , dre ma'z on ur rener , da lavarout eo unan bennak etre ar Pennrener hag an implijidi .  Ha den ebet ne  blij dezhan ar beli , zoken kuzhet a-drek minc'hoarzhoù damantus , evel ma oar ober pep hini dre-man , ha me evel ar re all .  Gortoz a ran , e damc'houlou an deiz war e ziskar , ne vern petra resis hag a vefe lec'hiet e penn all ar sal-man , ken strizh , dres a-us da zremm vrav ha dilavar va amezegez .  An hini eo hounnezh , o stouin , kehelus , damdeoget , war vern divent he faperachoù diene .  Hag e ra van an holl-se da ziskouez diavaezioù ken sirius , pe  ken tenval ?  En em c'houlenn a ran , a-wechoù ...  Eveldon ... Gant va gwreg ha n' he deus netra muioc'h d'am larout eget ar skinwel , ha va bugale , ezvezant ken alies , gwelet ur wech an amzer e dibenn an devezh , o tont en-dro d'ar gêr , pell re ziwezhat d'am meno , o tegas ganto en o c'hambr yaouankizoù estranch , difarle , " teen-agers " a-vec'h merzet , nepred adwelet goude ...        Hag ar re-se aman , paour-keizh !  Nasket int gant o boazioù pemdeziek ha nac'hidigezh o bezans wirion .  Dilezet o deus o boud , da viken marteze , d'e guzhat n'ouzon ket e peseurt bed kevrinus , diwel .  Ardivinkoù hepken int deut da vezan , sentus ha goullo , a labour a-dal din , hag a-zoare , evel just !  Euzhusat hurlink !  Penaos kuitaat anezho ? Penaos tec'hout ac'han , hag en em zieubin ?  A dra sur , a-hend-all , e sono kreisteiz bremaik ,  gant an horolaj a-ispilh ouzh ar voger damvelen , hag e dik-tak dic'houzanvus .  Naon bras am eus !  Kenderc'hel a ran da skrivan , koulskoude : ret eo bepred ober neuz ...  Naon du ma vo chenchet an traoù .  " Heman 'zo 'vel kezeg Benac'h : ne c'houlenn ken met boued ha beaj ! , a lare mamm-gozh en ur c'hoarzhin .  Yaouank e oan d'ar mare-se , amzer va dimezin , yaouank-flamm , ha leun ag emdouelloù .  ... Hegredik evel Inosant Ar Joli , " pa n'en doa bet tamm ebet d'e goan " , pezh a zo un dro-lavar em bro-me ( 1 ) .  Ha breman ... Ne ran nemet gortoz ...  Hag e teuio ar Merc'her , evel pep sizhun .  Mall am bo c'hoazh , ur wech ouzhpenn , da gaout ul lizher glas , skriverezet atav , e pakad al lizhiri ofisiel diniverus , gant ur merk ispisiel warnan ...  Met en  deiz-se , ne vo ket anezhan !  Hiziv , da greizteiz hanter , e kejin , evit ar wech kentan , gant Laura , dirak ar Palez Bras .  Emgav 'zo ganeomp hon-daou , hag e welin , a-gevret ganti , diskouezadeg William Bouguereau : un daolenn a blij dezhi muioc'h eget ar re all , he doa laret din , anvet " An Temptadur " ( 2 ) .          Biskoazh n'em boa klevet tra diwar-benn al livour-se , ret eo din anzav . N'anavezen ket e anv zoken . Pell diouzh an arz e vevan , re bell eus ar Gened , a zo saveteerez nemeti hor menozioù disteran .  Gant Laura , e vo dishenvel , sur .  Ur vaouez vuhezek eo !   Muioc'h ouzhin e vo , mui pe vui .  Labourat a ra evit ur gelaouenn vrudet , ha dav eo dezhi mont e  pep lec'h evit skrivan he fennadoù-skrid ken dudius .  Gouzout a oar kalz traoù diwar-benn ar sevenadur , dre vras , kalz muioc'h egedon .  War a seblant , dre lenn he lizheroù , anavezout a ra ur bern tud a bouez e Pariz , c'hoarerien , politikerien , hag all ... N'ouzon ket c'hoazh !  Ar c'hoant-se da vont war-raok , neketa , a vroudfe n'eus forzh pe galon wak , deut yen ha kalet evel an dir , hag a dommfe anezhi tamm ha tamm .  Evel ma voe degouezhet  d'am hini , daoust din da vezan lezirek un tamm ivez .  Se , avat , ne lavaran ket !          ( da vezan kendalc'het )          DAN AR WERN -  Auberive  ( Trede kelc'h ) - 2 - Ar Gejadenn  /  La Rencontre / The Encounter ( 1 ) - Kerzu 1984 - Embannet war AL LIAMM 234 ( Genver / C'hwevrer 1986 )  - Breton Version / E Brezhoneg - Pep gwir miret strizh / Tous droits réservés / All rights reserved . "  Auberive  " , Copyright 2006 .